U-I-16/92
Natisni
Opravilna št.:
U-I-16/92
Datum odločitve:
1. 10. 1992
Objavljeno:
OdlUS I, 61
ECLI:
ECLI:SI:USRS:1992:U.I.16.92
Akt:
Odlok Skupščine mesta Ljubljana o organiziranju javnega podjetja Parkirišča (Ur. list RS, št. 10/91)
Izrek:
Postopek za oceno ustavnosti in zakonitosti izpodbijanega odloka se ustavi.
Evidenčni stavek:
Ustavno sodišče je postopek za oceno ustavnosti in zakonitosti odloka o organiziranju javnega podjetja ustavilo, ker je v isti stvari že odločilo.
Geslo:
Ponovno odločanje ustavnega sodišča v isti zadevi.

Obnova postopka pred ustavnim sodiščem.

Predlagatelj pred ustavnim sodiščem in njegovo pravno nasledstvo. Procesno razpolaganje s predlogom - vloga pred ustavnim sodiščem. Umik predloga.
Pravna podlaga:
Ustavna 1991, 1. odst. 160. čl., 1. odst. 162. čl.

Ustavni zakon za izvedbo Ustave (UZIU), 7. čl.

Ustava 1974, 7. tč. 2. odst. 411. čl.

Zakon o postopku pred Ustavnim sodiščem SR Slovenije (ZUSS), 2. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Podjetje Parkirišča, Ljubljana
Datum vloge:
13. 2. 1992
Vrsta odločitve:
sklep
Vrsta rešitve:
ustavitev
Dokument:
US16135
Dokument v PDF obliki:
U-I-16-92.pdf
115 KB
Prenesite datoteko
U-I-16/92-5
1.10.1992
S K L E P
Ustavno sodišče Republike Slovenije je v postopku za oceno ustavnosti in zakonitosti, začetem na predlog podjetja Parkirišča iz Ljubljane, ki ga zastopa Janko Pučnik, odvetnik v Ljubljani, na seji dne 1.10.1992
s k l e n i l o :
Postopek za oceno ustavnosti in zakonitosti odloka Skupščine mesta Ljubljane o organiziranju javnega podjetja Parkirišča (Uradni list RS, št. 10/91) se ustavi.
O b r a z l o ž i t e v
Podjetje Parkirišča iz Ljubljane je dne 13/2-1992 predlagalo oceno ustavnosti in zakonitosti celotnega odloka o organiziranju javnega podjetja Parkirišča, podrejeno pa nekaterih posamičnih določb odloka. Predlagatelj navaja, da je vložil enak predlog že dne 21/6-1991, o katerem pa je ustavno sodišče glede na umik predloga sklenilo, da postopek ustavi. Po navedbi predlagatelja predloga ni umaknilo družbeno podjetje Parkirišča, pač pa ga je umaknilo javno podjetje Parkirišča. Ker pa je Višje sodišče v Ljubljani s sklepom z dne 18/9-1991 sklenilo, da se zahtevek za vpis javnega podjetja v sodni register zavrne, predlagatelj vztraja pri predlogu z dne 21/6-1991 in sicer v tistem delu predloga, o katerem ustavno sodišče še ni meritorno odločilo. Podrejeno predlaga, da ustavno sodišče šteje to vlogo za nov predlog.
Četrta alinea prvega odstavka 160. člena ustave Republike Slovenije določa, da ustavno sodišče odloča o skladnosti predpisov lokalnih skupnosti z ustavo in z zakoni. Postopek pred ustavnim sodiščem ureja zakon (prvi odstavek 162. člena ustave). Po določbi 7. člena ustavnega zakona za izvedbo ustave Republike Slovenije (Uradni list RS, št. 33/91-I) ustavno sodišče deluje po tej ustavi, glede vprašanj postopka pred ustavnim sodiščem, ki z ustavo niso urejena, pa do sprejema zakona smiselno uporablja dosedanje ustavne in zakonske določbe. Po dosedanji ustavni določbi postopek pred ustavnim sodiščem začne s predlogom organizacija združenega dela, če je prizadeta njena pravica, ki je določena v ustavi ali zakonu (7. točka drugega odstavka 411. člena ustave iz leta 1974).
Temeljno sodišče v Ljubljani, Enota Ljubljana, oddelek za gospodarsko sodstvo, je s sklepom št. Srg 4756/91 z dne 28/2-1992 odločilo, da se izbriše neutemeljen dokončen vpis podjetja Parkirišča, kot družbenega podjetja in vzpostavi prejšnje stanje, tako da je vpisan TOZD Parkirišča v sestavi delovne organizacije Komunalno podjetje Ljubljana. S sklepom štev. Srg 1706/92 z dne 23/3-1992 istega sodišča je bilo registrirano javno podjetje Parkirišča - torej podjetje, ki predlogu predlagatelja nasprotuje in ga je kot njegov pravni naslednik enkrat že umaknilo - ustavno sodišče pa je to njegovo procesno razpolaganje priznalo.
Ponovljeni predlog z dne 13.2.1992 se je skliceval na sodni izbris javnega podjetja - toda to javno podjetje je bilo medtem, čeprav po drugi poti oziroma na drug način, ponovno registrirano, zato ni razloga za ponovno odločanje o že odločeni stvari - niti na podlagi prvotnega predloga z dne 21.6.1991 niti na podlagi vsebinsko enakega novega predloga z dne 13.2.1992.
Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 2. alinee drugega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 29/76).
P r e d s e d n i k
dr. Peter Jambrek